CELEX: 32016D0431
Language: sl
Date: 2016-02-12 00:00:00
Title: Sklep Sveta (EU) 2016/431 z dne 12. februarja 2016 o podpisu Sporazuma med Evropsko unijo in Ljudsko republiko Kitajsko o odpravi vizumske obveznosti za kratkoročno bivanje za imetnike diplomatskih potnih listov v imenu Evropske unije in o njegovi začasni uporabi

23.3.2016   
            
            
               SL
            
            
               Uradni list Evropske unije
            
            
               L 76/17
            
         SKLEP SVETA (EU) 2016/431
   z dne 12. februarja 2016
   o podpisu Sporazuma med Evropsko unijo in Ljudsko republiko Kitajsko o odpravi vizumske obveznosti za kratkoročno bivanje za imetnike diplomatskih potnih listov v imenu Evropske unije in o njegovi začasni uporabi
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti točke (a) člena 77(2) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               V okviru dialoga o migracijah in mobilnosti med EU in Kitajsko sta se Evropska unija in Ljudska republika Kitajska dogovorili o svežnju za sodelovanje, ki zajema ukrepe na področju nedovoljenih migracij in vizumske politike, vključno z vzajemnim sporazumom o odpravi vizumske obveznosti za imetnike diplomatskih potnih listov.
            
         
               (2)
            
            
               Svet je 14. septembra 2015 sprejel sklep, s katerim je Komisijo pooblastil za začetek pogajanj z Ljudsko republiko Kitajsko o sklenitvi sporazuma med Evropsko unijo in Ljudsko republiko Kitajsko o odpravi vizumske obveznosti za kratkoročno bivanje za imetnike diplomatskih potnih listov (v nadaljnjem besedilu: Sporazum).
            
         
               (3)
            
            
               Pogajanja o Sporazumu so se začela 21. septembra 2015 in so bila uspešno zaključena s parafiranjem Sporazuma, in sicer z izmenjavo pisem z dne 3. novembra 2015 s strani Unije in 4. novembra 2015 s strani Ljudske republike Kitajske.
            
         
               (4)
            
            
               Sporazum bi bilo treba podpisati, izjave, priložene Sporazumu, pa bi bilo treba odobriti v imenu Unije. Sporazum bi bilo treba uporabljati začasno od tretjega dneva po datumu njegovega podpisa do zaključka postopkov, potrebnih za njegovo formalno sklenitev.
            
         
               (5)
            
            
               Ta sklep predstavlja razvoj določb schengenskega pravnega reda, v katerem Združeno kraljestvo ne sodeluje v skladu s Sklepom Sveta 2000/365/ES (1); Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.
            
         
               (6)
            
            
               Ta sklep predstavlja razvoj določb schengenskega pravnega reda, v katerem Irska ne sodeluje v skladu s Sklepom Sveta 2002/192/ES (2); Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja –
            
         SPREJEL NASLEDNJI SKLEP:
   Člen 1
   Podpis Sporazuma med Evropsko unijo in Ljudsko republiko Kitajsko o odpravi vizumske obveznosti za kratkoročno bivanje za imetnike diplomatskih potnih listov (v nadaljnjem besedilu: Sporazum) se odobri v imenu Unije s pridržkom sklenitve navedenega sporazuma.
   Besedilo Sporazuma je priloženo temu sklepu.
   Člen 2
   Izjave, priložene temu sklepu, se odobrijo v imenu Unije.
   Člen 3
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
   Člen 4
   Sporazum se začasno uporablja od tretjega dneva po datumu njegovega podpisa (3) do zaključka postopkov, potrebnih za njegovo sklenitev.
   Člen 5
   Ta sklep začne veljati na dan sprejetja.
   
      V Bruslju, 12. februarja 2016
      
         
            Za Svet
         
         
            Predsednik
         
         J.R.V.A. DIJSSELBLOEM
      
   
   
      (1)  Sklep Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).
   
      (2)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).
   
      (3)  Generalni sekretariat Sveta v Uradnem listu Evropske unije objavi datum podpisa Sporazuma.